17.6.2022
SK
Úradný vestník Európskej únie
L 163/185
51. „dostupnou stranou“ (reachable party) sa rozumie subjekt, ktorý: a) je držiteľom identifikačného kódu spoločnosti (BIC); b) je určený ako dostupná strana majiteľom TIPS DCA účtu alebo pridruženým systémom, ktorý je majiteľom technického účtu TIPS AS; c) je korešpondentom, klientom alebo pobočkou majiteľa TIPS DCA účtu alebo je účastníkom pridruženého systému, alebo korešpondentom, klientom alebo pobočkou účastníka pridruženého systému, ktorý je majiteľom technického účtu TIPS AS a d) je adresovateľný prostredníctvom systému TIPS a je schopný zadávať príkazy na prevod peňažných prostriedkov a prijímať príkazy na prevod peňažných prostriedkov buď prostredníctvom majiteľa TIPS DCA účtu alebo pridruženého systému, ktorý je majiteľom technického účtu TIPS AS, alebo priamo, ak mu to povolil majiteľ TIPS DCA účtu alebo pridružený systém, ktorý je majiteľom technického účtu TIPS AS; 52. „postupom vyrovnania pridružených systémov na hrubé vyrovnanie platieb v reálnom čase“ (postup vyrovnania RTGS AS) (Real-time gross settlement ancillary system settlement procedure) sa rozumie jedna z viacerých osobitných, vopred vymedzených služieb na zadávanie a vyrovnanie prevodných príkazov pridružených systémov súvisiaca s vyrovnaním pridružených systémov na účtoch a podúčtoch RTGS DCA a technických účtoch RTGS AS; 53. „technickým účtom pridruženého systému pre hrubé vyrovnanie platieb v reálnom čase“ (technický účet RTGS AS) (Real-time gross settlement ancillary system technical account) sa rozumie účet, ktorého majiteľom je pridružený systém alebo CB, ktorá ho vedie v mene pridruženého systému v jej systéme, ktorý je súčasťou TARGET, a ktorý sa používa v rámci postupu vyrovnania RTGS AS; 54. „žiadosťou o storno“ (recall request) sa rozumie správa od majiteľa RTGS DCA účtu, ktorou sa požaduje vrátenie sumy vyrovnaného platobného príkazu alebo správa od majiteľa TIPS DCA účtu, ktorou sa požaduje vrátenie sumy vyrovnaného príkazu na okamžitú platbu; 55. „príkazom na prevod likvidity podľa pravidiel“ (rule-based liquidity transfer order) sa rozumie príkaz na prevod likvidity, ktorý sa aktivuje ak: a) zostatok na MCA účte alebo RTGS DCA účte porušuje vopred stanovenú minimálnu alebo maximálnu výšku peňažných prostriedkov alebo b) sú na RTGS DCA účte nedostatočné peňažné prostriedky na krytie naliehavých platobných príkazov, prevodných príkazov pridružených systémov alebo platobných príkazov s vysokou prioritou v čakacom rade; 56. „skupinou účtov bánk pre vyrovnanie“ (settlement bank account group) sa rozumie zoznam RTGS DCA účtov alebo podúčtov zriadený v súvislosti s vyrovnaním pridruženého systému, ktorý používa postupy vyrovnania RTGS AS; 57. „bankou pre vyrovnanie“ (settlement bank) sa rozumie majiteľ RTGS DCA účtu, ktorého RTGS DCA účet alebo podúčet sa používa na vyrovnanie prevodných príkazov pridružených systémov zadaných pridruženým systémom s použitím postupov vyrovnania RTGS AS; 58. „pozastavením“ (suspension) sa rozumie dočasné zmrazenie práv a povinností účastníka na dobu určenú CB účastníka; 59. „účtom TARGET“ (TARGET account) sa rozumie účet otvorený v systéme, ktorý je súčasťou TARGET; 60. „systémom, ktorý je súčasťou TARGET“ (TARGET component system) sa rozumie ktorýkoľvek zo systémov centrálnych bánk, ktorý je súčasťou TARGET; 61. „koordinátorom TARGET“ (TARGET coordinator) sa rozumie osoba vymenovaná ECB na zabezpečenie riadenia každodennej prevádzky TARGET, na riadenie a koordinovanie aktivít v prípade nepredvídanej situácie a na koordináciu šírenia informácií účastníkom; 62. „postupom vyrovnania pridruženého systému na vyrovnanie okamžitých platieb TARGET“ (postup vyrovnania TIPS AS) (TARGET Instant Payment Settlement (TIPS) ancillary system settlement procedure) sa rozumie vopred vymedzená služba na zadávanie a vyrovnanie príkazov na prevod likvidity a príkazov na okamžitú platbu súvisiaca s vyrovnaním pridružených systémov na TIPS DCA účtoch a technických účtoch TIPS AS; 63. „technickým účtom pridruženého systému pre vyrovnanie okamžitých platieb TARGET (TIPS)“ (technický účet TIPS AS) (TARGET Instant Payment Settlement (TIPS) ancillary system technical account) sa rozumie účet, ktorého majiteľom je pridružený systém alebo CB, ktorá ho vedie v mene pridruženého systému v jej systéme, ktorý je súčasťou TARGET, a pridružený systém ho používa na účely vyrovnania okamžitých platieb alebo platieb blízkych okamžitej platbe vo svojich účtovných knihách; 64. „manažérom vyrovnania TARGET“ (TARGET settlement manager) sa rozumie osoba vymenovaná CB Eurosystému na monitorovanie operácií jej systému, ktorý je súčasťou TARGET; 65. „TARGET2-Securities“ (T2S) sa rozumie súbor prvkov hardvéru, softvéru a ostatných prvkov technickej infraštruktúry, prostredníctvom ktorého Eurosystém poskytuje služby centrálnym depozitárom cenných papierov (CDCP) a centrálnym bankám Eurosystému, ktoré umožňujú základné a nestranné vyrovnanie transakcií s cennými papiermi v peniazoch centrálnej banky formou dodania oproti platbe bez ohľadu na hranice; 66. „technickou nefunkčnosťou TARGET“ (technical malfunction of TARGET) sa rozumie porucha alebo zlyhanie technickej infraštruktúry alebo počítačových systémov používaných príslušným systémom, ktorý je súčasťou TARGET, alebo akákoľvek iná skutočnosť, ktorá znemožňuje vykonať a dokončiť spracovanie príkazov na prevod peňažných prostriedkov podľa príslušných častí tohto usmernenia v príslušnom systéme, ktorý je súčasťou TARGET.